b"\n_START_ARTICLE_\nTribunal de Cassaci\xc3\xb3 de Catalunya\n_START_SECTION_\nHist\xc3\xb2ria\n_START_PARAGRAPH_\nFou fundat per la llei del Parlament de Catalunya de 2 de mar\xc3\xa7 de 1934, tenia seu al Palau de Just\xc3\xadcia de Barcelona i era format per 12 membres, que havien de ser advocats amb 15 anys d'exercici, notaris amb 15 anys d'exercici (almenys d'ells a Catalunya) i autors d'obres jur\xc3\xaddiques de m\xc3\xa8rit reconegut. Entre els magistrats que en formaren part hi havia, endem\xc3\xa9s dels dos presidents, Antoni Borrell i Soler, Joan Mart\xc3\xad i Miralles. Pere Comas i Calvet, Ramon Maria Roca i Sastre, Ricard de Rabassa i Prat, V\xc3\xadctor Gonz\xc3\xa1lez d'Ech\xc3\xa1varri i Castanyeda, Eduard Mic\xc3\xb3 i Busquets i Adolfo Fern\xc3\xa1ndez-Moreda y Fern\xc3\xa1ndez Chac\xc3\xb3n._NEWLINE_La seva vida fou curta i molt agitada. Les seves sent\xc3\xa8ncies van tenir un pes decisiu en l'aprovaci\xc3\xb3 de la Llei de Contractes de Conreu, per\xc3\xb2 uns mesos despr\xc3\xa9s es van produir els fets del sis d'octubre de 1934, que deixaren moltes compet\xc3\xa8ncies de la Generalitat en suspens. Endem\xc3\xa9s, el seu primer president Santiago Gubern i F\xc3\xa0bregas va tenir constant topades amb els anarquistes de la Confederaci\xc3\xb3 Nacional del Treball (CNT)-Federaci\xc3\xb3 Anarquista Ib\xc3\xa8rica (FAI), ra\xc3\xb3 per la qual el 22 de juliol de 1936, poc despr\xc3\xa9s d'esclatar la guerra civil espanyola, va patir un atemptat per elements anarquistes. Aix\xc3\xb2, sumat a la campanya de desprestigi contra la seva persona engegada des de La Batalla, \xc3\xb2rgan del Partit Obrer d'Unificaci\xc3\xb3 Marxista, i l'ocupaci\xc3\xb3 del Palau de Just\xc3\xadcia per la FAI van provocar la seva fugida de Catalunya amb ajut del c\xc3\xb2nsol de Noruega el setembre del mateix any. El seu substitut, Josep Andreu i Abell\xc3\xb3, es mantingu\xc3\xa9 fins al final de la guerra, quan hagu\xc3\xa9 de marxar a l'exili._NEWLINE_El 8 de setembre de 1939 les autoritats franquistes aboliren el Tribunal de Cassaci\xc3\xb3 i deixaren sense efecte les seves sent\xc3\xa8ncies i disposicions, que no pogueren ser invocades fins al 1984."